Mai multe descinderi imobiliare au avut loc în județele Neamț, Bacău și Iași în cadrul unui dosar penal cu acuze de constituire a unui grup infracțional organizat, trafic de persoane, în formă continuată și proxenetism. Cercetările procurorilor DIICOT au relevat faptul că în perioada ianuarie – octombrie 2020 a fost constituit un grup infracțional organizat, în scopul obținerii de foloase materiale din administrarea unor stabilimente, situate în municipiul Iași, dedicate practicării prostituției.
Atât în perioada menționată, cât și în intervalele iunie 2021-noiembrie 2022, respectiv decembrie 2022 – 21 mai 2024, cei implicați ar fi recrutat persoane interesate să practice prostituția și le-ar fi înlesnit activitățile prin punerea la dispoziție a două imobile, promovarea prin intermediul site-urilor de profil și organizarea logistică a stabilimentelor. Veniturile obținute ar fi fost colectate și însușite de membrii grupului infracțional.
În perioada 2019 – 2020, una dintre persoanele cercetate, la diferite intervale de timp și baza aceleiași rezoluții infracționale, ar fi transportat, adăpostit și exploatat, atât pe teritoriul României, cât și al Germaniei, o persoană vătămată majoră, pe care ar fi obligat-o la practicarea prostituției, în folosul său material. În încercarea de a ieși de sub tutela persoanei în cauză, victima ar fi fost indusă în eroare de către o altă persoană cercetată, care ar fi transportat-o, adăpostit-o și obligat-o să practice prostituția în municipiul Iași.
„Au fost puse în aplicare, în județele Bacău, Iași și Neamț, 6 mandate de percheziție domiciliară, fiind descoperite și ridicate mai multe arme albe, un pistol cu gaze, înscrisuri, sume de bani, precum și alte mijloace de probă. Totodată, într-unul dintre imobilele percheziționate au fost descoperite un salon de masaj erotic și un studio de videochat care ar fi funcționat concomitent”, conform DIICOT. Patru persoane au fost reținute și urmau a ajunge în fața judecătorilor de la Tribunalul Bacău cu propunere de arestare preventivă.
FOTO: diicot.ro.
(G. S.)